Papersnake/gushiwen huggingface dataset:
岳阳晚泊
曹松（唐代）

轻帆下阔流，便泊此沙洲。湖影撼山朵，日阳烧野愁。

白波争起倒，青屿或沈浮。是际船中望，东南仞仞秋。
马上口占次敬夫韵
朱熹（宋代）

几日城中歌酒昏，今朝匹马向烟村。迎人况有南山色，胜处何妨倒一尊。
尉迟杯 渡头，和《片玉》韵
陈洵（清代）

凌波路。梦绮冷、别馆生花树。愔愔驻笛津亭，还倚兰舟开处。

江愔已老，才解道、伤心在南浦。记年时、瘦马知霜，夜深谁教休去。

依然故国天涯，长嗟念佳人，日暮相聚。短楫桃根俱入曲，愁未散、莺歌燕舞。

何人对、荒寒旧宿，岁华晏、罗衾咽梦语。待东风、诉与重头，溯红仍访仙侣。
登沔阳新堤澄澜楼
刘鸿庚（清代）

十二年前暂典州，曾无暇日快登楼。此来春水生江汉，试倚危栏瞰斗牛。

波起洞庭皆北泛，雪消巴蜀尽东流。尚书砥柱功勋在，祇要修防处处周。
白榆歌别司马汪公归婺中
胡应麟（明代）

天上何所有，历历种白榆。光辉烂绛阙，照灼青云衢。

白榆花开银汉傍，千枝万叶垂琳琅。干拥西池翳若木，根盘东旭凌扶桑。

何来太乙精，骑龙游八荒。折花戏阊阖，竦身朝紫皇。

帝命携青童，下界聊徜徉。时维乙酉岁，元会呈嘉祥。

长虹百道飞紫阳，胃娄奎壁交寒芒。巍然名世降空谷，九州四海垂文章。

文园消渴太史腐，宇宙何人策高步。千秋再起司马公，鼎足中原共驰骛。

司马当年年甫髫，食牛吞虎心雄豪。试宰乌伤动当宁，立驱五马行春郊。

蕞尔倭酋躏中国，流血膏原胔横隰。九重拊髀思长城，大开幕府罗群英。

馀皇乱蹴沧海上，只手尽补天南倾。伟哉司马文且武，左挈夔龙右方虎。

琅琊兄弟中颉颃，一字凭陵斗今古。如椽大笔流风霆，落落迥与元化并。

差肩檀孟走公谷，扬班十辈无留行。馀事为诗歌，格力尤矫绝。

宵驰历下军，神交大梁侠。棱嶒健骨摩苍霄，烨如威凤升岧峣。

有时掉臂浣花宅，杜陵野夫不得骄。岳岳龙门并真宰，却向溪头问兰茝。

怜才意气贯金石，下士声名亘湖海。胡生双刺怀十年，姓名磨灭甘尘烟。

参差一泛洞庭棹，极目练水心茫然。山阴乍夜雪三丈，立呼舴艋来新安。

新安山水何奇哉，巨石林立高厓摧。奔流溅沫望不极，恍若吕梁悬水三十仞。

庐山之瀑，滟滪之流，砰訇触怒争喧豗。长年捩舵不遑息，转入危滩势逾急。

穷幽历阻到梁下，翘首天都倚绝壁。天都去天不盈尺，云门隐隐云气入。

两袖乘天风，苍茫踏云中。举头见太函，疑是轩辕宫。

轩辕不肯谒，却谒司马公。公也倒屣出，一笑心神融。

中厨饾丰膳，炰鳖羞黄熊。玄谈叩无始，高论探鸿濛。

醉中吐豪气，四坐惊元龙。不知天河落盏底，但见蓬莱旭日荏苒悬城东。

城东陌上春风来，十里五里桃花开。飘然蓝舆扪崔嵬，红霞纷纷落绿苔。

明眸皓齿临高台，恍如瓢笠行天台。吴生曼声振林木，谢生悬河笥充腹。

美人临邛得王四，豪士扶风见汪六。曲江观涛病色扬，龙山落帽饶清狂。

山公倒著接䍦坐，相看一一俱高阳。定瓷博山焚妙香，蒲萄之酿琥珀光。

大叫酣眠竹林下，下视六合天茫茫。大白频挥不知数，斗酒宁论百篇富。

文章乍可穹壤齐，富贵真如草头露。拂衣东望生离愁，我欲东归公苦留，为君且解青貂裘。

山灵入梦幽思发，单车竟作齐云游。齐云巀嶪天尽头，何年赤县开神州。

蹊回谷转划然一窍透混沌，香炉紫烟缭绕五城十二昆崙丘。

憩公无量阁，宿公文昌楼。羽人跨白鹿，道士骑青牛。

五老岩岩立霞际，环佩高翔隔尘世。三姑亭亭若可招，蕙裳罗带长飘摇。

回瞻巨碣峙寥廓，科斗虫鱼籀文剥。云是元封封禅碑，帝遣神书镇名岳。

朝辞白岳下，暮宿岩市溪。如花六七辈，秉烛相招携。

华灯荧荧夹明月，笳鼓煌煌众星列。忽看紫气屯关门，走卒儿童竞欢悦。

曳杖扶天孙，徘徊登幔亭。周遭列岩岫，綵绘飞银屏。

观者盈道傍，叹息难具陈。有如武夷君，挥手辞世人。

幔亭登乍毕，还寻上池室。浮筏溯空明扬帆，弄春碧沙棠为楫。

绣幕悬金罂，玉瓶置我前。百壶荡漾如流泉，翠眉蝉鬓纷婵娟。

觞行乐奏雷电作，回桡转向濠梁泊。清沙锦石俨可数，细雨斜风亦不恶。

李姬拂袖拥高浪，赵女褰裙映林薄。漫忆岑郎吟渼陂，欲效陈思赋河洛。

昏黑归来兴逾逸，玳瑁芙蓉众宾集。红牙按拍催鸾笙，紫笋攒箫和龙笛。

痛饮淋漓将至石，主人留髡向西席。吁嗟乎今晨何晨夕何夕，人生快意差已极。

乐极悲来将奈何，登山临水哀情多，倚风老泪双滂沱。

公为我楚舞，我为公越歌。丰城两神物，会合长蹉跎。

眼前岁月东逝波，青青柳色明关河。明发牵衣强余住，咫尺芳洲断春树。

欲行不行行且留，未忍匆匆别公去。公不见琅琊布衣十日饮，琅琊之人渺何处。

当时太白配残月，此日中流仅孤柱。何如片鹢飞严陵，生刍泂酌浇吴城。

白玉之楼缥缈孤悬大罗上，弇州之山五彩之鸟，八翼四足仰天矫首而长鸣。

定知精爽为公下，辎軿杂沓来秋冥。旁观客有骑羊者，彷佛生平共杯斝。

如渑之酒迹已陈，此臂宁堪少年把。俯仰乾坤但公在，磊落肝肠为公写。

已从孔祢申末契，底事桓文论兴谢。愿作灵光千万年，白首同公白榆社。
答章汉直
杨万里（宋代）

诗人今代谢宣城，举手新年章子平。
雨剩风残忽春暮，花催草唤又诗成。
五湖烟水三冬卧，万里云霄一日程。
老里睡多吟里少，旧来句熟近来生。
谒忠孝祠
黎粤俊（明代）

巨节今弥显，孤忠久益光。昔年藏雾豹，此日仰星凰。

五泄曾闻筮，三徵始促装。荐函缘大老，特简自高皇。

赵岛蜃为气，韩溪鳄更张。欲凭行省略，因遣尚书郎。

携手躬单舸，之官锦一囊。炎峰消瘴疠，潮海净烟霜。

转旆增江浒，罗舟海寇狂。但能持阚虎，未即殪妖狼。

血遂销为碧，天谁问彼苍。气淩文相凛，儿迥卞家行。

骂贼宁甘死，哀亲孰返丧。抱尸终裹革，舁榇遂还乡。

涕泗长辞辟，耘耕竟守疆。芳踪留相水，遗像肃宫墙。

椒实宜蕃衍，荪枝尽发杨。云仍开丽藻，文武裕青箱。

帝锡山河重，人咸孔孟方。征蛮劳斧钺，谒祖奉圭璋。

拭泪空盈把，题诗识不忘。故林贻父老，下里效箪浆。

况复中丞节，重来百粤棠。星辰高北极，雨露遍南荒。

屡饰碑前碣，堪誇笏满床。新祠饶水木，旧史播琳琅。

伏腊村翁走，春秋国典彰。松楸馀俎豆，忠孝在蒸尝。

景仰兴顽懦，瞻依想鍊钢。精灵真可溯，白马恍洋洋。
点绛唇·璧月光辉
向子諲（宋代）

璧月光辉，万山不隔蟾宫树。金风玉露。水国秋无数。老子情锺，欲向香中住。君王许。龙鸾飞舞。送到归休处。
再用前韵寄后林
姚勉（宋代）

别来知是几三秋，书倩洪乔懒作邮。
帛足忽传来自雁，轴腰更喜大如牛。
信知盖世名非枉，吟到惊人句未休。
何日杖藜参口诀，归来闭户学从头。
醉卧
强至（宋代）

彭泽终朝饮，杯乾入醉乡。
眩头遗野帻，坦腹委藜床。
吏部瓮边卧，山公马上狂。
何如此安稳，寝兴为吾长。
西水歌
成鹫（清代）

生愿食西江米，不愿饮西江水。西江米多实我腹，西江水多没我屋。

我屋住山犹是可，我屋住溪淹杀我。大陆沉，大陆沉，秋雨淫淫秋水深。

水深过胫，浸却官田十千顷。水深至领，舟楫交加车马静。

水深灭顶，四野无人烟火冷。老蛙行出海，大鱼入枯井。

回头相视失声色，大笑乾坤成陷阱。问君笑胡为尔，山僧昨暮下山来，铁船独渡空江水。

前浪拍船头，后浪拍船尾。停桡直入水晶宫，无限鱼虾跳成市。
柘枝妓
白居易（唐代）

平铺一合锦筵开，连击三声画鼓催。
红蜡烛移桃叶起，紫罗衫鼓柘枝来。
带垂钿胯花腰重，帽转金铃雪面回。
看即曲终留不住，云飘雨送向阳台。
九日即事呈尤延之
杨万里（宋代）

昨日茱萸未苦香，今朝篱菊顿然黄。
浮英泛蕊多多著，旧酒新醅细细尝。
节里且追千载事，鬓边管得几茎霜。
正冠落帽都儿态，自笑狂夫老不狂。
怀张虞山琼州
丘象随（清代）

何处望琼州，中原地尽头。蛮烟山万点，海雾蜃千楼。

身世乾坤失，生涯日夜浮。更堪烽火急，消息断高秋。
宿湖外
柴望（宋代）

懒入城中去，来维柳下舟。
空江明月上，残雨夕阳收。
好景多归夜，他乡易得秋。
倚梧吟不尽，樽酒更登楼。
舟中偶书所见
陈繗（明代）

一叶孤舟寄此生，江流谁管重和轻。岸头日日躬腰走，水面和和挂杖行。

出险惟凭帆转力，无风频听棹歌声。为他惆怅船头看，满眼烟波拨不平。
立秋日破晓入山携枕簟睡于禅静庵中清诗一首
毛滂（宋代）

西风初起无人乡，云深万籁含清商。山容便与新秋净，稻花已清丰年香。

断蝉抱柳咽残月，卧霞排雾通朝阳。过桥寺影出疏木，入户竹色来低墙。

蒲团纸帐两寂寞，独有老桧磨风霜。东堂老子喜睡人，来借一榻乐未央。

含风涟漪开玉脊，小屏晚绿横潇湘。梦寒支枕风入发，过眼冉冉茶烟苍。

红薇花阴煮玉醴，满瓯飞雪置我旁。平生世味总如水，老大纵健肝膈凉。

翛然此意不可道，卧看石竹凝孤芳。
冬夜散步
文昭（清代）

小院凄清夜，新霜压冻烟。风鸣黄叶树，月漏白云天。

竹里鹤时唳，窗中人未眠。步檐闲倚杖，吟罢意茫然。
客孟氏塾戏降紫姑
邓林（宋代）

隔溪云薄雨飘萧，欲采荷花不见桥。
钗卜无凭芳信杳，酸风空度凤台箫。
钱知府葵窗挽章
释居简（宋代）

仁者胡为勇，全师不足加。一身百夫禦，三世四王家。

脩竹老弥动，甘棠春自花。白华诗欲补，有子振光华。
临江仙·草脚青回细腻
史达祖（宋代）

草脚青回细腻，柳梢绿转条苗。旧游重到合魂销。棹横春水渡，人凭赤阑桥。归梦有时曾见，新愁未肯相饶。酒香红被夜迢迢。莫交无用月，来照可怜宵。
侣鸥亭
许及之（宋代）

世态浮云转首非，孰于静处见天机。爱憎随俗乌能好，爵禄无天牛自肥。

此乐尚忧儿辈觉，斯人休祝我公归。公如略起功名念，鸥鸟惊人已浪飞。
溪上
刘秉忠（元代）

芦花远映钓舟行，
渔笛时闻两三声。
一阵西风吹雨散，
夕阳还在水边明。
点绛唇 戏六姑春睡
黄蓼鸿（清代）

绣帐风开，见牙床有人如雪。鲛绡半覆，纤手持蕉叶。

碧玉花簪，斜坠珊瑚侧。春光溢。睡情方热。梦入巫山月。
洪福寺藤架
孔武仲（宋代）

生长应毫末，敷腴忽十寻。
繁花春不歇，密叶书长阴。
风过龙蛇动，云开洞府深。
时来学晏坐，朝市不关心。
谢送宣城笔
黄庭坚（宋代）

宣城变样蹲鸡距，诸葛名家捋鼠须。
一束喜从公处得，千金求买市中无。
漫投墨客摹科斗，胜与朱门饱蠹鱼。
愧我初非草玄手，不将闲写吏文书。
玉兰歌题黄雨石帐额
韩上桂（明代）

楚有异卉疑雕玉，九畹芳条分瑞族。映月如梅莫辨姿，迎风似瑞微闻馥。

此花向在幽谷间，露冷烟迷祇付閒。一朝写入仙郎帐，深壑奇英俨可攀。

粉署流香暗相接，昼梦冉冉来蝴蝶。呼吸能来肺腑清，顾玩恍若光华烨。

仙室何人许数寻，臭味语语见同心。操传玉轸犹堪听，气溢金尊可共斟。
将离东洲书社留题屋壁
吕南公（宋代）

偶向林间寄病躯，七看圆缺印蟾蜍。何言雾隐南山豹，只得人怜涸辙鱼。

衮衮光阴添一梦，劳劳精干落群书。扬雄若有閒名在，此地曾经寂寞居。
梅{上艹下撩}
方蒙仲（宋代）

商家宰相羹，周代笾人供。
自古实为先，唐后花始重。
七夕前三日粟园小集分赋得东字朝字 其二
屈大均（明代）

黄姑频七夕，白帝始三朝。令节开针缕，佳期望斗杓。

迎凉风乍至，送暑雨初消。月出楼西角，催吹紫玉箫。
采石渡
陈造（宋代）

大江碍崇山，突起作湍悍。
采石天下险，揭厉谁敢玩。
戈楼泊千艘，锋旗丽天汉。
昨忆辛已秋，胡马蜂蚁乱。
敢触貔虎怒，旋作狐鼠竄。
繄此折其角，群孽终内叛。
孤亭试一登，明眼得奇观。
回首吾叶舟，已复舣沙岸。
我犀不敢然，比察神所惮。
欻听钲鼓哄，戎事阅鹅鹳。
折冲须武备，保治赖强干。
鄙夫华封祝，泚笔亦其漫。
郦生长揖图
刘克庄（宋代）

高阳狂生六十馀，入谒自通臣博徒。
刘季嫚士如庸奴，对客濯足以两姝。
生云足下扶义初，奈何不礼长者乎。
隆准一笑延坐隅，与随何辈载后车。
刻六国印识尤迂，向微留侯几误渠。
胡雏闻人说汉书，千载而下犹揶揄。
掉舌所得良区区，投身沸鼎何其愚。
呜呼！博徒果不贤腐儒。
越州道中杂诗十三首 其十
陈渊（宋代）

扬雄窥圣域，何啻越距楚。断然著成书，准易与论语。

古来文字学，似此奚足数。谁谓千秋人，斯言果轻许。
鹤
葛绍体（宋代）

丹顶低回疑舞水，雪翎高展欲排云。
也知尔得闲中趣，较得能闲更几分。
惠
赵抃（宋代）

烧香运水及煎茶，谁识庐山惠远家。社客若来高著眼，不须平地觅莲花。
题仲弟惟和云野山房
黎民表（明代）

白云何灿茜，飞度玉山岑。散漫南窗下，徘徊嘉树林。

凝霏入素几，委润夹幽襟。翘首帝乡远，揽结兴长吟。

释耒起南亩，肤寸待成霖。卷舒在适性，去来尔何心。

扶摇方整驾，总辔瑶池阴。
遥伤茅山县孙尊师三首 其三
李德裕（唐代）

空宇留丹灶，层霞被羽衣。旧山闻鹿化，遗舄尚凫飞。

数日奇香在，何年白鹤归。想君旋下泪，方款里闾扉。
郑侍郎送蜡梅次韵三首
曾几（宋代）

折来梅与句争清，强和馀音本不能。
欲向都官论一字，略无佳处似诗僧。
新雁过妆楼·丁巳六月薄游沪上，梦坡招饮春宵楼，听小鬟歌惨睹一曲，感赋。用君特韵
李岳瑞（清代）

雨细风寒。霓裳奏、青娥旧恨年年。往时清漏，归梦望断刀环。

玉琯吹残三叠曲，翠华信寂五云閒。黯无眠。凤城淡月，还照江干。

销魂秋娘去日，怅靓妆素质，浅黛娟娟。弄梅影事，钗钿密誓人天。

星桥笑看夜度，乍双湿、凉宵香雾鬟。琴心悄，问女床、山上何树栖鸾。
松泽西亭 其一
高子凤（宋代）

松泽亭前山色幽，洙泾渡口荻花秋。离钩三寸无人会，一棹东西独未休。
四时月 其二
胡仲弓（宋代）

夏月如循吏，见者皆欢颜。当此烈日馀，和气一夜还。

龚黄久不作，元在青云间。欲往从之游，天高恐难攀。
崇德庙
范成大（宋代）

雪山南风融雪汁，化作岷江江水来。
不知新涨高几画，但觉楼前奔万雷。
天教此水入中国，两山辟易分道开。
我家长川到海处，却在发源传酒杯。
人生几屐办此役，远游如许神应咍!
东归短棹昨已具，明日发船挝鼓催。
滩平放溜日千里，已梦鱠鲈如雪堆。
丹枫系缆一回首，玉垒浮云安在哉？
和颜长官百咏·边庭
朱继芳（宋代）

虏退边方得暂宁，枣儿红近莫休兵。
汉家错信和亲议，不见胡雏与父争。
焚衣街
杨备（宋代）

雉头金缕又珠胎，烟绪香云昼不开。御路傍人皆叹息，逡巡红焰作青灰。
静夜
曹家达（清代）

天怀冲澹处，梦觉无端绪。夜深蝙蝠飞，灯花独自语。
谒告得归拜呈内机知府郎官五首
程公许（宋代）

家贫儋石欠赢余，恩许西归度巀除。
只恐期程催趣驾，羞插架旧藏书。
游毛公洞六首
王之道（宋代）

山前踊跃见樵人，欲问神仙更问津。
指点长柯向东去，不知银穴又非真。
舟回自霅至黄桥负大作复反朱泾泊舟
卫宗武（宋代）

芒鞋遍踏苕溪冈，昌翔归棹穿沧浪。
吾庐咫尺自可到，飞廉怒沧俄作狂。
涛头掀舞势欲立，纷纷雨霰来何滂。
河伯怙此贾其勇，杯水几至倾仓皇。
急呼转柂依古刹，道场千载扬灵光。
我今七十仅三到，更觉古桧苍髯长。
应为船子笑寂寂，老无闻达徒奔忙。
明朝风静日欲杲，载换衡宇升吾堂。
波涛盖有起平地，覆车未必非康庄。
人生夷险与利钝，惟有委顺於旻苍。
宿密多岩兰若
吴斌（明代）

宝刹倚青汉，金宫瞰紫烟。岩颠明秀木，天罅落飞泉。

香窟幽僧定，云房逸客眠。澄辉沧海月，应与此心圆。
山中漫兴
陈国英（明代）

散发寻幽地，登山一放歌。采芳眠药圃，耽翠坐藤萝。

愚谷风波少，顽仙慷慨多。非关徒适志，吾道在槃阿。
论语绝句 其六十一
张九成（宋代）

区区用意在方人，所得从来未必真。我则于斯诚不暇，枉劳臆度费精神。
笋
王禹偁（宋代）

数里春蹊独自寻，迸犀抽锦乱森森。
田文死去宾朋散，抛掷三千玳瑁簪。
山花子 其一
毛奇龄（清代）

蝉翅宫绡傅体寒。琵琶掩面夜歌阑。插得钿头新拨子，是红蛮。

隔舍紫姑星会浅。开门乌桕雨啼残。曾卜金钱今始验，拆和单。
冬日放言二十一首
张耒（宋代）

葛公盖世才，功业亦云偶。
世无左将军，老作躬耕叟。
皇天挺奇产，必使有所受。
珠玉在山渊，终为王府有。
寄子虡子遹
陆游（宋代）

大儿再度吴门秋，小儿钱塘逾月留。
恨身不能插两翅，与汝相守宽百忧。
闻钟时宿云外寺，待月亦上湖边楼。
但常保此岂不乐，路难悠悠非善谋。
风流子•久别
董以宁（清代）

已是别时惆怅。更是而今惝恍。空寄语，未逢欢，愁被春风吹长。

自怜一样。眼角眉梢心上。
送杨奉礼
苏轼（宋代）

谱牒推关右，风流出靖恭。
时情任险陂，家法故雍容。
南去河千顷，?大水中相别。
?余惟酒一钟。
更谁哀老子，令得放疏慵。
探春慢（修门度岁，和友人韵）
周密（宋代）

彩胜宜春，翠盘消夜，客里暗惊时候。翦燕心情，呼卢笑语，景物总成怀旧。愁鬓妒垂杨，怪稚眼、渐浓如豆。尽教宽尽春衫，毕竟为谁消瘦。

梅浪半空如绣。便管领芳菲，忍孤诗酒。映烛占花，临窗卜镜，还念嫩寒宫袖。箫鼓动春城，竞点缀、玉梅金柳。厮句元宵，灯前共谁携手。
南丰道中 其二
黄文雷（宋代）

此亦勤农者，畬田半入云。龙蛇因尔杂，玉石故难分。

天地其如数，江山未返魂。茅茨倦行李，何自戒重门。
次韵王少清告归七首
项安世（宋代）

何处秋光好，田园占一邱。
短鎌朝刈秫，长笛暮归牛。
酒熟邀人饮，鸡肥与妇谋。
傍篱开竹径，插竹护蔬畴。
试上西郊望，翛然此兴悠。
旅馆三适
陈造（宋代）

隽永项上脔，红嫩劣带{劳去力加目}。
彼美大栏君，坐受群力朝。
鼎湆走真味，正藉松炬烧。
芼我银丝窝，葱鼓巧和调。
堇涂非所宜，淑郁如兰椒。
腹腴但下隶，膻根合藤条。
并填长翁腹，未觉喉牙摇。
但讶大嚼馀，无补诗肠枵。
赵松雪重江叠嶂二首 其一
吴镇（元代）

江色千重碧，烟光无限青。数峰横翠黛，一径入层扃。

倚市柳为幄，迎人花自馨。征帆遥点点，渔唱起沧溟。
古意
王谊（隋代）

献玉无良媒，漂沦寡欢豫。
壮龄已非昔，驰晖日西鹜。
嘉木无荣柯，修条亦成故。
一感《式微》吟，吁嗟在中路。
小春泛舟湖滨
吴位镛（清代）

旭日晴明叶染红，湖滨放棹喜柔风。千峰罗列皆城郭，三郡萦回接远空。

练甲报仇虚霸业，凿山底定叹成功。何时结客探林屋，出没烟波伴钓翁。
酬山月江与投赠
施枢（宋代）

帝里风光好，随缘适宦情。
却居城郭外，不杂市廛声。
水国霜天冷，梅庭夜月清。
正惭无雅韵，敢说到诗名。
泛洞庭湖
潘耒（清代）

九江潴一湖，占地楚封半。名城十二三，微茫缀湖畔。

夏秋水盛时，涵天四无岸。中流吐日星，余波沸江汉。

我行值仲冬，水落势平漫。犹然浩无涯，道里不可算。

安乡抵巴陵，淹泊屡昏旦。眠餐蛟龙窟，偃息冯夷馆。

风涛猛堪惊，云物奇可玩。霞蒸锦鲜新，日烁金灿烂。

水浮玻璃天，山横青玉案。帆移畏回飙，雁度愁弱翰。

城中标五湖，雄奇此为冠。平生慕图咏，及兹穷壮观。

最喜流潦清，客水尽消散。全湖露真形，山川见条贯。

惟湖有容德，不盈亦不暵。世人昧远览，临流畏湍悍。

不有大壑潴，数州尽沈灌。配渎能停潆，比海齐浩瀚。

愧无郭木才，神功莫能赞。亭毒思化源，望洋但三叹。
为徐太初友人陈府判赋梅居饯行
卫宗武（宋代）

青鞋不踏孤山路，辜负逋花今几度。
那知别有姑射居，众谓孤山未必如。
夙昔名传尤愿见，渴想此仙难觌面。
朋来满口誉风神，俨若眼底逢佳人。
枝间独具先天易，惟有太初心默识。
雅游拟问古航船。索笑相亲须有缘。
閒中积岁玩风月，虐甚祁寒饮霜雪。
此往春浮雨露香，归来万玉争辉光。
谒先伯父刚悯公专祠 其二
林朝崧（清代）

当年庙貌肃清高，守令亲来荐少牢。易世未崇新祀典，传家愁对旧戎韬。

结缨殉国千秋重，持节还乡一代豪。痛绝鸦军能继起，伯兄埋玉亦蓬蒿。
题余芝衫孝廉秋林觅句图
陈兰瑞（清代）

秋气满天地，先感诗人心。此心何所著，随城成山林。

清泉泻激激，万木声森森。野花无媚色，霜蛩有余音。

白云自来往，幽鸟间相寻。翛然坐林下，抱膝惟长吟。
留别兴安唐叟元老推官 其三
邹浩（宋代）

幽居不许穿云到，宝阁仍忘破晓登。多少从来疑着处，一齐分付打包僧。
蒋宣卿书简帖赞
岳珂（宋代）

庐山之下仙佛之庐，多公题扁，
予熟其体矣。而今见其帖，
大抵小则遒而大则婉。岂所施有异，
而笔法亦随以变。遒而不流于介，
婉而不失其健，予犹愧乎知书之浅。
赠泸倅丘明善二首 其二
唐庚（宋代）

可曾为客到江阳，塞上萧条断旅肠。歌动竹枝终日楚，笛吹梅弄数声羌。

仰天太息偷衔愤，被发惊呼不为狂。校尉自能青白眼，肯教牛尾一般黄。
张助甫席上同吴峻伯白伯伦再饯朱主客南还赋得江飞兢渡日草见踏青心十韵 其五
宗臣（明代）

郢客何方来，为君鼓瑶瑟。席上走楚云，杯中落湘日。
扬子道中寄陈君佐 其一
孔平仲（宋代）

别我如不忍，念君方索居。萧然对松竹，独自理图书。

击钵诗无敌，连环辩有馀。骅骝志万里，那久困盐车。
吾心四首寄姊丈郭春榆侍郎 其三
王鸿兟（清代）

瓦缝居凤凰，居亦失其宜。钟鼓乐爰居，乐亦匪所思。

熊鱼不同嗜，鹄{宴鳥}宁同栖。寸木生岑楼，反诮乔松卑。

拳毛困盐车，奚异黔驴疲。君子困小知，褒成岂予欺。

嗟彼近名人，七饥标殷遗。首阳无薇蕨，何粟餐夷齐。

箕畚谋子孙，莫执愚公迷。冬夏食菱栗，毋好厉叔奇。

淅米剑头炊，行矣休迟迟。吾心有天地，寄托弦上丝。

高歌归去来，一广柴桑辞。
少年游·端午赠黄守徐君猷
苏轼（宋代）

银塘朱槛麹尘波，圆绿卷新荷。兰条荐浴，菖花酿酒，天气尚清和。
好将沉醉酬佳节，十分酒、一分歌。狱草烟深，讼庭人悄，无吝宴游过。
道
李峤（唐代）

铜驼分巩洛，剑阁低临邛。紫徼三千里，青楼十二重。

玉关尘似雪，金穴马如龙。今日中衢上，尧尊更可逢。
宫词 其三十九
张公庠（宋代）

天语放朝春雨急，浓云偏傍禁城低。喧呼万马争归路，落絮飞花半作泥。
寄怀赵正夫奉议
黄庭坚（宋代）

春皇抚宇宙，仁气被园林。
草木怀元宠，松柏抱常心。
揽观万物表，有觉咏时禽。
一劝君沽酒，一起予投簪。
小人畏罪罟，澡雪奉官箴。
鸡鸣风雨晦，鹤鸣涧谷阴。
维此方寸宝，日月所照临。
泽蒲渐绿弱，山桃破红深。
永怀寂寞人，黄卷事幽寻。
虚窗驰野马，宴坐醉古今。
鸳鸯求好匹，笙磬和同音。
何时闻笑语，清夜对横琴。
皋桥
李绅（唐代）

伯鸾憔悴甘飘寓，非向嚣尘隐姓名。鸿鹄羽毛终有志，

素丝琴瑟自谐声。故桥秋月无家照，古井寒泉见底清。

犹有馀风未磨灭，至今乡里重和鸣。
鲁元翰中大挽词二首
苏辙（宋代）

遗直诵家声，持心本至诚。
何劳求皦察，所至自安平。
气象余前辈，才华属後生。
飞腾看诸子，相继亦公卿。
有感呈景山校书诸丈
文天祥（宋代）

北风吹春草，阳乌日已至。
天时岂云爽，人事胡乃异。
三月方岂岂，衣冠道如坠。
栋挠榱桷折，木颠桢干悴。
大者怀端忧，燋头求室燬。
小者嗟行役，泥涂跋其尾。
长平与新安，露胔如栉比。
赋分本尔殊，适与天时值。
哲人处明夷，致命以遂志。
但令守吾贞，死生浩无愧。
闲居即事
郑测（宋代）

小园风景暮春初，随分优游亦足娱。柳似王恭殊濯濯，蝶疑庄足自蘧蘧。

浇肠漫进三蕉酒，引睡聊翻数叶书。今日始知闲有味，悔从尘土曳长裾。
颂古五十三首
释文礼（宋代）

雪岭六年修苦行，今朝打失主人公。
普天匝地无寻处，百亿分身是脱空。
发南浦别郊饯诸丈
霍与瑕（明代）

宦情乡思两漫漫，深谢移尊带雪寒。去日苦多来日少，别时容雪见时难。

云连断岸迷遥树，风引高帆过急滩。回首滕王江阁畔，不胜愁绪抚阑干。
用栾魁声道寄李后林韵寄声道
姚勉（宋代）

一叶梧桐唤动秋，分投閒散亦无邮。
超逾未羡诏金马，迟钝不妨骑土牛。
天爵夐殊人爵贵，伪心那似德心休。
读书岂为荣身计，何必三公要黑头。
齐云楼晚望偶题十韵兼呈冯侍御，周、殷二协
白居易（唐代）

潦倒宦情尽，萧条芳岁阑。欲辞南国去，重上北城看。
复叠江山壮，平铺井邑宽。人稠过杨府，坊闹半长安。
插雾峰头没，穿霞日脚残。水光红漾漾，树色绿漫漫。
约略留遗爱，殷勤念旧欢。病抛官职易，老别友朋难。
九月全无热，西风亦未寒。齐云楼北面，半日凭栏干。
闻山东盗所谓丁一箭者拥数万众临江破黄州官吏皆保武昌江湖间骚然未知备禦之策感而赋诗
李纲（宋代）

时危贵权谋，盗贼本王臣。招徕驾驭之，自足张吾军。

蜂虿固有毒，犀象亦可驯。恩威傥得所，摩拊还其淳。

光武制铜马，曹公用黄巾。资其战大敌，且以苏良民。

去年议招抚，乃以此义陈。置司未阅月，来者如屯云。

奈何力沮罢，坐使复纷纷。传闻中原寇，铁马动成群。

虎兕出于柙，玉石同其焚。京辅困抄掠，遂及江湖滨。

东南久平定，郡县无城闉。天堑非不险，谁与守要津。

古来重镇地，控扼非其人。小敌已震惧，大者当何云。

人谋自回遹，天意讵不仁。安得回阳辉，一令四海春。
代赠
余靖（宋代）

幽房寂寞时，香散轻袿衣。
可怜夜永不成寐，苦恨春残犹未归。
归来一见伸修眉，宝柱新声逐调移。
多少相思说不尽，泪满玉壶著自知。
吴甥梦徵以诗索画时有投句戒之者戏次其韵
陈式金（清代）

人性要同顺杞柳，曲折随人陋株守。吾曹戏墨亦韵事，廿载优游得心手。

玩物丧志审所玩，以诗易画良可偶。出奴入主互憎嫌，面誉背诋不我厚。

杜渐防微岂此律，燃犀太迫君知否。博弈犹贤鲁论云，好尚终当别妍丑。

欧苏好画非偏嗜，六籍同功前哲有。
泊晋康横翠亭爱其山水秀丽斐然有作二首 其二
李纲（宋代）

环抱大江流，层峦翠霭浮。神明扶王气，文物冠南州。

来值炎蒸日，去翻风雨秋。登高望不极，暮角起城楼。
齐天乐（题滕王阁）
龙紫蓬（宋代）

雨帘云栋重寻处，青红半空飞去。槛影侵鸥，檐光送雁，摇荡秋容千里。歌珠舞翠。怎禁得无情，一江流水。可是西山，半眉新绿向人觑。

千年留下胜赏，尽登临无限，须付才思。坏堞闲愁，危樯往恨，欲拍阑干无路。新碑旧记。更今古匆匆，一番兴废。立尽斜阳，共谁评半语。
再和子育 其五
彭汝砺（宋代）

气血畏寒身畏劳，养生曾去问参寥。我今与子俱错计，霜雪正严山正遥。
有感
李节（唐代）

乱离何事最堪伤，孝子陵前段氏庄。铸铁作门贻鬼笑，堆金齐斗买天亡。

春风草满藏书壁，落日狐鸣打麦场。惆怅贤郎一丘土，过车肠痛独难忘。
寿柳处士用美宣地官韵
庄昶（明代）

年华不敢去堂堂，老恋山光及水光。
尘梦几看浮世短，白云交付此杯长。
柳根怪石方床枕，眼底秋灯细字行。
小阮年年无限意，长江分遣到壶觞。
用韵谢湖州总管李才甫附周汉东寄声
方回（元代）

文章太守与谁游，山水江南第一州。
试向清风明月内，得非与可子瞻不。
生徒时喜高轩过，英俊多蒙□□□。
冷掾能言修学事，殿堂新葺更书楼。
丰绩堂
孙觌（宋代）

惊沙扑面犬羊腥，坐啸胡床却五兵。未忍焚庐攻腐鼠，要须劈水脍长鲸。

收身且护千金璧，琢句尤夸五字城。筑室挂冠真漫耳，麒麟图画有高营。
水调歌头（送史侍郎）
曾协（宋代）

今日复何日，欢动楚江滨。紫泥来自天上，优诏起元臣。想见傅岩梦断，记得金瓯名在，却念佩兰人。永昼通明殿，曾听话经纶。

促归装，趋北阙，觐严宸。玉阶陈迹如故，天笑一番新。好借食间前箸，尽吐胸中奇计，指顾静烟尘。九万云霄路，飞走趁新春。
次韵立之宿华汝瞻胶山新墅
莫止（明代）

濠湖幽处水南涯，竹映藤披似浣花。地主软炊菰米饭，山僧清浣乳泉茶。

书毡意煖回春律，铜钵歌长及曙鸦。文会遥怜嗟未与，好风吾亦办轻槎。
食延寿红金桃再次八厓 其二
林俊（明代）

小园觅果旋开堂，天上传来和露方。嘉惠夜烦青鸟使，素香春伴美人行。

分甘侯圃瓜时熟，饱德宾筵黍后尝。最是品高防预窃，悔非苦笋遍山傍。
送从翁中丞奉使黠戛斯六首
赵嘏（唐代）

扬雄词赋举天闻，万里油幢照塞云。

仆射峰西几千骑，一时迎著汉将军。

旌旗杳杳雁萧萧，春尽穷沙雪未消。

料得坚昆受宣后，始知公主已归朝。

虽言穷北海云中，属国当时事不同。

九姓如今尽臣妾，归期那肯待秋风。

牢山望断绝尘氛，滟滟河西拂地云。

谁见鲁儒持汉节，玉关降尽可汗军。

山川险易接胡尘，秦汉图来或未真。

自此尽知边塞事，河湟更欲托何人。

秦皇无策建长城，刘氏仍穷北路兵。

若遇单于旧牙帐，却应伤叹汉公卿。
佩刀质酒歌
敦诚（清代）

我闻贺鉴湖，不惜金龟掷酒垆。又闻阮遥集，直卸金貂作鲸吸。

又余本非二子狂，腰间更无黄金珰。秋气酿寒风雨恶，满园榆柳飞苍黄。

主人未出童子睡，斝乾瓮涩何可当。相逢况是淳于辈，一石差可温枯肠。

身外长物亦何有，鸾刀昨夜磨秋霜。且酌满眼作软饱，谁暇齐鬲分低昂。

元忠两褥何妨质，孙济缊袍须先尝。我今此刀空作佩，岂是吕虔遗王祥。

欲耕不值买犍犊，杀贼何能临边疆。未若一斗复一斗，令此肝肺生角芒。

曹子大笑称快哉，击石作歌声琅琅。知君诗胆昔如铁，堪与刀颖交寒光。

我有古剑尚在匣，一条秋水苍波凉。君才抑塞倘欲拔，不妨斫地歌王郎。
西江月 其一 题玄真子浮家泛宅图韵
曹尔堪（清代）

有客渔焉终老，惟君赐者家。钓竿茶龟隔船纱，携去随潮上下。

水口红桃流散，山前白鹭飞斜。风波恶处舞神鸦，笑卷青蓑归罢。
病气
白居易（唐代）

自知气发每因情，情在何由气得平。

若问病根深与浅，此身应与病齐生。
赠李十六
钱起（唐代）

半面喜投分，数年钦盛名。常思梦颜色，谁忆访柴荆。

忽听款扉响，欣然倒屣迎。蓬蒿驻驺驭，鸡犬傍簪缨。

酌水即嘉宴，新知甚故情。仆夫视日色，栖鸟催车声。

自尔宴言后，至今门馆清。何当更乘兴，林下已苔生。
腊初雪至月末
释居简（宋代）

四野静无尘，崇卑砌得匀。不才添臃肿，瘦节耻轮囷。

乱委无非瑞，才消便是春。多年闻混沌，今日见纯真。
试院次韵奉酬赵达夫记室惜春之什 其二
刘弇（宋代）

酷爱春如蜂蝶迷，还忧青帝学班师。愁城恨垒挨排到，酒约花期赌当迟。

端负江湖归去棹，最关桃李别来枝。松丸暖动蟾蝫滴，消杀风光盍付诗。
晓起
孙芳祖（清代）

嫩凉如水沁吟床，未拟开奁洗晓妆。清露满阶收粉豆，玉簪花畔剂秋香。
明教禅师五种不坏赞 其五
释居简（宋代）

的的紫槵，茸茸素丝。自幼至老，念兹在兹。譬夫一龛，绕以十镜。

念灯长明，一印印定。定则离念，反而自求。于无求中，以敏厥修。

物初有终，法无有尽。是故念珠，横绝煨烬。
灵仙阁晚眺寄郓州韦评事
李商隐（唐代）

愚公方住谷，仁者本依山。共誓林泉志，胡为尊俎间。

华莲开菡林，荆玉刻孱颜。爽气临周道，岚光入汉关。

满壶从蚁泛，高阁已苔斑。想就安车召，宁期负矢还。

潘游全璧散，郭去半舟闲。定笑幽人迹，鸿轩不可攀。
减字浣溪沙（十五之二）
贺铸（宋代）

三扇屏山匝象床。背灯偷解素罗裳。粉肌和汗自生香。

易失旧欢劳蝶梦，难禁新恨费鸾肠。今宵风月两相忘。
挽胡通判
蔡戡（宋代）

胡公家学本中庸，挺挺云来有祖风。
但得年皆余八十，何妨位不至三公。
方期束帛迎申老，忽举空衣葬葛洪。
江左只今推甲族，庆源衮衮自无穷。
古镜
沈佺期（唐代）

凿井遘古坟，古坟衬沦没。谁家青铜镜，送此长波月。

长河何青青，千岁光不彻。玉匣历穷泉，金龙潜幽窟。

鞶组已销散，锦衣亦亏阙。莓苔翳清池，虾蟆蚀明月。

埋落今如此，照心未尝歇。愿垂拂拭恩，为君鉴玄发。
摘红英•客中闻卖花声
彭孙遹（清代）

东风景。吹芳信。卖花声隔墙头粉。耽人恨。教人困。

赊得春光，为谁簪鬓。

青儿嫩。红儿褪。梦回蝴蝶难重认。情儿闷。心儿忖。

别来几日，玫瑰开尽。
李景初许借翦彩花数轴一观累日不至戏成二绝
强至（宋代）

壶蜂蛱蝶日徘徊，只欠生香去复来。
应是春风随玉指，剪刀行处一花开。
方母孀节诗为厥子伯苓题
胡应麟（明代）

烨烨新都媛，修蛾粲明珰。十三字君室，十五登君堂。

良辰一以醮，中厨奉姑嫜。眷言拂巾席，皓首偕匡床。

风波起中路，庭树飞秋霜。青铜掷妆阁，碎裂罗衣裳。

剖心慰夫婿，截发藏筐箱。空闺抚弱息，血泪横枯肠。

松关白日暮，永夜啼寒螀。抱影三十年，哀哀称未亡。

缅怀励高节，泚笔题篇章。他时继黄鹄，万古明天常。
龙渊有珍宝
乌斯道（明代）

龙渊有珍宝，珊瑚与木难。贪者入波涛，出入渤澥间。

手持珍宝归，富盛良不艰。邻女相夸耀，小儿多腼颜。

贪夫之贪终不了，再入龙渊探珍宝。老龙崛起白日昏，大浪飞来雪山倒。

等閒性命断柔丝，鱼鳖饫餐乌啄之。爷娘妻子仰天哭，珍宝如山亦奚为。
题枯林兰
刘永之（明代）

猗兰生远壑，葳蕤粲玉芳。白露漙夕景，光风转朝阳。

吹箫望澧浦，鼓枻向沅湘。何以贻远者，徘徊双鸣珰。
送归客
钱起（唐代）

京口三秋衰叶落，浔阳千里暮潮生。
寄黄存斋
郑潜（明代）

南田隐君七十馀，眼明犹堪细字书。挑灯读易山月落，把酒赋字秋雨疏。

可怜边境尚带甲，何日故园能荷锄。因风折梅问安否，惠我佳报今何如。
赠沈学士张歌人
杜牧（唐代）

拖袖事当年，郎教唱客前。断时轻裂玉，收处远缲烟。

孤直縆云定，光明滴水圆。泥情迟急管，流恨咽长弦。

吴苑春风起，河桥酒旆悬。凭君更一醉，家在杜陵边。
偈颂三十首 其十二
释印肃（宋代）

空花水月，一纳无馀。迷时四生六道，悟时一颗明珠。
宿清湘城外田家
范成大（宋代）

驱马力犹彊，奏床身始疲。浮浮云拂帐，潏潏水鸣篱。

未熟灯前梦，闲寻道上诗。湘中多夜雨，客枕最先知。
奚山道中
苏颂（宋代）

拥传经过白霫东，依稀村落有华风。
食饴宛类吹箫市，逆旅时华炀灶翁。
渐使犬羊归畎亩，方知雨露遍华戎。
朝廷涵养恩多少，岁岁轺车万里通。
奉和行经破薛举战地应诏
褚遂良（唐代）

王功先美化，帝略蕴戎昭。鱼骊入丹浦，龙战起鸣条。

长剑星光落，高旗月影摇。昔往摧勍寇，今巡奏短箫。

旌门丽霜景，帐殿含秋飙。河池水未结，官渡柳初凋。

边烽夕雾卷，关陈晓云销。鸿名兼辙迹，至圣俯唐尧。

睿藻烟霞焕，天声宫羽调。平分共饮德，率土更闻韶。
雨夕焚香
陆游（宋代）

芭蕉叶上雨催凉，蟋蟀声中夜渐长。
燔十二经真太漫，与君共此一炉香。
和王使君惠诗酒韵
袁说为（宋代）

我生纪历三逢申，久矣只影谁为亲。
恋彼溪山意已在，举止晚为君子人。
言论道德归大醇，葑菲不采颜色温。
买羊一见慰饥渴，载酒三就忘辛勤。
今朝好语几盈门，排攒炫晃惊童孙。
字向纸上欲翻舞，句生妙处增清新。
推窗更沃嗫嚅口，便觉四体陶然春。
嗟予从此毋多作，君方袖手韬奇略。
诗坛行即拜将军，更谓小儿多浅薄。
传言玉女 别业送闺友钱云仪
冯娴（清代）

日暖阴浓，正是春光欲去。楼头西望，见远山云树。

襟期自许，肯为闲愁牵误。吟诗彻曙，吹箫忘暮。

喜接芳邻，奈言归、心转慕。半塘风景，似明河玄圃。

清秋月来，小艇中流偕渡。念言此际，已同飞兔。
游宝林寺
葛庆龙（宋代）

坐如有待思依依，看竹回廊出寺迟。
窅窅绿荫清寂处，半窗斜日两僧棋。
寿岂诗
杨维桢（元代）

有桥洋洋，在堂之阳。
岂弟君子，令德不爽。
文文如■，■衡其锵。
酌以旨酒，以燕乐我父兄。
瞿叔孝友，寿岂孔箴。
有谖奕奕，在堂之北。
岂弟君子，令德有赫。
饮御我族，以及我宾客。
瞿叔岂弟，班裳赤舄。
寿且乐康，田尔令德。
注1：■——“满”左边换“王”注2：■——左“王”右“忽”
明堂庆成诗
文天祥（宋代）

淳熙稽古再明禋，制作规模汶上新。
未植羽旄朝万国，首将玉币荐三神。
灵车欲下天先雨，御幄虚张帝在茵。
熙事告成中外贺，与民同乐霈恩均。
大梦上人自庐峰回
杜牧（唐代）

行脚寻常到寺稀，一枝藜杖一禅衣。

开门满院空秋色，新向庐峰过夏归。
题郑处士隐居
唐求（唐代）

不信最清旷，及来愁已空。数点石泉雨，一溪霜叶风。

业在有山处，道成无事中。酌尽一尊酒，病夫颜亦红。
杨仲仁为梅返魂有诗因次其韵
胡仲弓（宋代）

窗草不除生意足，朋豀瓶梅今似之。
嘘枯苟得一援手，寒暖不问南北枝。
偶题五言绝句五首
方回（元代）

落木包生意，来鸿定去期。
如何萧瑟气，有许楚臣悲。
颂十玄谈·达本
释印肃（宋代）

雪山深处我非忘，百一十城印普光。
弥勒楼开通线道，方知腊雪似春霜。
过酒家五首（一作题酒店壁）
王绩（唐代）

洛阳无大宅，长安乏主人。黄金销未尽，只为酒家贫。

此日长昏饮，非关养性灵。眼看人尽醉，何忍独为醒。

竹叶连糟翠，蒲萄带曲红。相逢不令尽，别后为谁空。

对酒但知饮，逢人莫强牵。倚炉便得睡，横瓮足堪眠。

有客须教饮，无钱可别沽。来时长道贳，惭愧酒家胡。
郑丞相生日口号十首
刘克庄（宋代）

舒黯淹留守相间，平津千载有惭颜。
惜渠不见端平相，召了西山召鹤山。
走笔再和凤凰山十韵酬良器解元兼呈文中宣德 其四
葛胜仲（宋代）

屈曲云根屋旋移，下窥鸳瓦碧参差。不须欲速求儳路，自地升天理合迟。
答从叔愈
韩湘（唐代）

举世都为名利醉，伊予独向道中醒。

他时定是飞升去，冲破秋空一点青。
还至延平遥望先墓有作
张远（清代）

登楼遥望墓门秋，辛苦经年尚剑州。岂有弟兄依陇亩，只凭风雨护松楸。

来从豺虎行边路，去逐鲸鲵腹里舟。四十无成还浪迹，云山何处可回头？
新茶送签判程朝奉以馈其母有诗相谢次韵答之
苏轼（宋代）

缝衣付与溧阳尉，舍肉怀归颍谷封。
闻道平反供一笑，会须难老待千钟。
火燧试焙分新胯，雪里头纲辍赐龙。
従此升堂是兄弟，一瓯林下记相逢。
题宝严寺
释道全（宋代）

出郭二十里，过山三用村。竹深疑有寺，路僻不知门。

万木辞穷腊，三峰佔落曛。灵源正脉在，惭愧有云孙。
城破领老妻逃入仙游胡岭二首 其二
陈昂（宋代）

触目惊犹故，逢茅伏自遮。扶行衣尽刺，衰削面如瓜。

桥断深宜厉，途昏曲恐差。斜风飘细雨，啼杀未栖鸦。
钟秀才秉三以奇楠香坠赠别诗以谢
释今无（明代）

珊瑚风急岛门秋，握手论交笑便投。玄理共君看鸭脚，名香赠我过牛头。

蛮中土物南方贵，海国朋情世外留。每到溪桥三伏际，素纨摇曳想风流。
莞尔堂春晚书怀呈同僚
向滈（宋代）

三分春色二分休，是处红稀绿已稠。
芳草池塘空有思，落花亭馆不胜愁。
人情似昔犹难合，身世如今岂易谋。
若欲忘忧须是酒，醉乡安稳胜封侯。
二月五日折梅时经雨梅谢矣
张耒（宋代）

江云霮{上雨下对}未全开，东岭微芒日色来。
独犯轻寒踏春晓，殷勤更折雨中梅。
忧患中作
姜特立（宋代）

吉凶既同域，忧喜亦同途。
万缘互起灭，谁能久欢娱。
欢娱既不久，悲恨常与俱。
唯有嵇阮辈，乃能脱囚抱。
一醉了生死，岂复念区区。
小儿玩造物，造物亦戏渠，
举世忧其忧，放浪乐有余。
飞来寺胜景古迹 其十一 定心泉
朱士赞（明代）

酌水涤尘襟，临流思不禁。定心云止水，不定最人心。
北行偶述
杨汝谷（清代）

皑皑村树白，暧暧朝阳昪。瘦马立犹僵，西风警如箭。

飞尘染素衣，严霜改颜面。村酒浊如泔，沙土和羹饭。

向北物价增，去乡身命贱。回首故山遥，但见南飞雁。
傅推官劝农七绝句拟和其五 山家
郑刚中（宋代）

蓬蒿深处有人家，户外蛛丝网露华。数树芭蕉乾未得，长官亲自见生涯。
咏廿四气诗·雨水正月中
元稹（唐代）

雨水洗春容，平田已见龙。
祭鱼盈浦屿，归雁过山峰。
云色轻还重，风光淡又浓。
向春入二月，花色影重重。
题县八景 其二 仓冈夕照
张士猷（明代）

仓冈日云夕，极目正黄昏。乱噪鸦千点，微生月一痕。

回光翻石壁，返照入山村。眺望因思古，挥戈战广原。
题须江驿诗后
黄公度（宋代）

归来已负百花期，闲拂尘埃看旧诗。
极目平芜二千里，乡心惟有杜鹃知。
鱼耶孙氏挽诗
魏了翁（宋代）

可堪风撼木，不见雪盈簪。
嫠纬愁春昼，儿书课夜深。
米盐毋我累，惸独是予心。
未报熊丸苦，寒堂服已廞。
正宫·叨叨令
邓玉宾（元代）

一个空皮囊包裹着千重气；一个干骷髅顶戴着十分罪。为儿女使尽些拖刀计，为家私费尽些担山力。你省的也么哥，你省的也么哥，这一个长道理何人会？
咏史
鲍照（南北朝）

五都矜财雄，三川养声利。
百金不市死，明经有高位。
京城十二不，飞甍各鳞次。
仕子彯华缨，游客竦轻辔。
明星晨未晞，轩盖已云至。
宾御纷飒沓，鞍马光照地。
寒暑在一时，繁华及春媚。
君平独寂寞，身世两相弃。
除夕次韵郑司理 其二
韩淲（宋代）

家林何在梦魂飞，闭阁焚香醉似泥。火冷灯青推枕坐，幽怀无处觅诗题。
追次前韵
陶梦桂（宋代）

清泉白石故依然，俚语当时已浪传。
千里归来寻旧约，一生鞅掌任前缘。
身强只欠登山屐，老去何须负郭田。
金石旧交半沦谢，新松嫩竹是忘年。
上钱唐太守薛大谏
释智圆（宋代）

分符江郡远，贵列七人间。
文古淳风在，时清谏笔闲。
楼高喧暮角，厅冷鏁秋山。
圣代期调鼎，轩车即诏还。
题曹娥碑歌
谢肃（明代）

婉娈曹氏女，生长虞江滨，乃父安歌能乐神。𨒫涛江心迎伍安，偶然失脚成沉沦。

其时孝娥才十四，日夜哀号动天地。奋身跃入龙伯宫，抱父尸出洪波中。

汉安年迄元嘉始，惨淡荒坟烟蔓里。度令深期民俗淳，蕙肴椒浆方祭诔。

诔文本是邯郸作，勒石垂光非溢美。好辞既赏蔡中郎，妙墨重挥王内史。

内史临池小楷精，出神入圣由天成。风格真淳乐毅论，气运逸迈黄庭经。

曹娥之碑尤注意，外足婉丽中坚贞。疾迟偃仰各合度，正侧方圆皆有程。

金锥画沙锋芒敛，玉树照水枝柯清。秋风群飞鸿雁叙，夜天行列星宿明。

元常铭石犹隶体，力命雅深堪与比。鸿都分法授于神，笔势去来同一轨。

流传萧梁到李唐，纷纷鉴者迷精光。退之平时厌姿媚，于此题识何端庄。

乃知嗜好在奇古，况兼孝烈如曹女。碑阴隐语亦了然，可惜无言讥魏武。

魏武徒劳校色丝，以孝移忠忍不为。独觉遗风扇乡里，顺孙孝子相追随。

四明有逸民，示我碑一幅，真若圭璋出群玉。书家往往无真识，太息还安须韫椟。
南川书来知领平湖教官 其三
庄昶（明代）

满耳虞周治世音，平湖分与杏坛琴。好凭烟月千年手，弹出英雄万古心。

岁月虚名双鬓改，乾坤大担老肩任。白头多少江门意，海上青山个个深。
新荷叶·和赵德庄韵
辛弃疾（宋代）

人已归来，杜鹃欲劝谁归？绿树如云，等闲借与莺飞。兔葵燕麦，问刘郎、几度沾衣？翠屏幽梦，觉来水绕山围。
有酒重携，小园随意芳菲。往日繁华，而今物是人非。春风半面，记当年、初识崔徽。南云雁少，锦书无个因依。
咏廿四气诗·谷雨春光晓
元稹（唐代）

谷雨春光晓，山川黛色青。
叶间鸣戴胜，泽水长浮萍。
暖屋生蚕蚁，喧风引麦葶。
鸣鸠徒拂羽，信矣不堪听。
喜雨
王洋（宋代）

去年秋日百神求，岁度春风尚未优。
补巾稀疏三日泽，栽培饱满一年秋。
已乾桑枯蚕多饱，待济舟航水接流。
云雨逄来多少力，夕阳处处听渔讴。
监郡吴殿丞惠以笔墨建茶各吟一绝谢之·墨
林逋（宋代）

青晕时磨半砚云，更将书帖拂秋尘。
衰羸自顾空多感，不是临池苦学人。
如梦令（西湖道中）
陈著（宋代）

家在明山南住。身在明山西路。回首碧云端，自笑不如飞鹜。飞去。飞去。飞入明山深处。
次韵再答少蕴知府甥和四兄长句并见寄二首
晃冲之（宋代）

锦袍昔是诗成得，别墅今非棋赌来。
山蔚蓝光交抱舍，水桃花色合围台。
通人竹坞深深入，谢客松扉远远开。
定与西湖争胜负，只应惟欠使君杯。
和李校书沐川三绝
魏了翁（宋代）

静看青山簇髻鬟，动观碧水漱潺湲。
若教此景来酆鄗，争奋应成触与蛮。
彭无山给谏自河工召复原官喜而有作
赵俞（清代）

三年薄宦卧江干，鸣凤今朝刷羽翰。暂屈邺侯参幕佐，忽宣唐羽拜原官。

重来寰海皆倾听，一入朝廷便改观。汉室淮阳终不召，须知纳谏古今难。
风雨渡扬子江
吴莱（元代）

大江西来自巴蜀，直下万里浇吴楚。
我从扬子指蒜山，旧读《水经》今始睹。
平生壮志此最奇，一叶轻舟傲烟雨。
怒风鼓浪屹于城，沧海输潮开水府。
凄迷滟滪恍如见，漭滉扶桑杳何所？须臾草树皆动摇，稍稍鼋鼍欲掀舞。
黑云鲸涨颇心掉，明月贝宫终色侮。
吟倚金山有莫钟，望穷采石无朝橹。
谁欤敲齿咒能神？或有伛身言莫吐。
向来天堑如有限，日夜军书费传羽。
三楚畸民类鱼鳖，两淮大将犹熊虎。
锦帆十里徒映空，铁锁千寻竟然炬。
桑麻夹岸收战尘，芦苇成林出渔户。
宁知造物总儿戏，且揽长川入尊俎。
悲哉险阻惟白波，往矣英雄几黄土！独思万载疏凿功，吾欲持觞酹神禹。
李道士惠琴轩集
文同（宋代）

寿宁孙老画壁下，当日偶同君此行。
是时众里略一揖，自尔乃得君时名。
风驰雨绝十五载，此地忽尔相逢迎。
见投琴轩两大集，宝匣金钥缄瑶琼。
未开试使道所有，毛发寒竖肝胆惊。
归来烧灯读至晓，句险短歌报佳惠，
它日愿将朝七璎。
和杜友游清源洞韵
胡仲弓（宋代）

涉险何如过虎牢，白云堆里著身高。
登临我欲招元亮，谈笑时能接李翱。
人境地下看犹粟，洞天西去有蟠桃。
学仙恐是虚无说，且向峰头跨六鳌。
郑生至自泰山二首·其二
李梦阳（明代）

俯首无齐鲁，东瞻海似杯。
斗然一峰上，不信万山开。
日抱扶桑跃，天横碣石来。
君看秦始后，仍有汉皇台。
续董子温咏陶潜诗八首 其七
刘攽（宋代）

贵生未必全，徇名良自贼。区中共兹患，形影相与惑。

神释乃超然，道真于此得。
寓言
鱼玄机（唐代）

红桃处处春色，碧柳家家月明。
楼上新妆待夜，闺中独坐含情。
楼蓉月下鱼戏，螮蝀天边雀声。
人世悲欢一梦，如何得作双成。
句
李尧俞（宋代）

岭阳山水奇，第一称湟州。
和叶宋英
陈杰（宋代）

风叶静千林，归根深复深。
江山皆本色，天地见初心。
苓少和冰斸，梅残带雪吟。
人间正彫落，春在二阳临。
别怨
安志文（清代）

相见杳无期，相思情若何。会日苦何少，别日苦何多。

青松与女苦，本不同根生。弱蔓附乔柯，经绵有余情。

结发为夫妇，以子托终身。君今事远役，念妾独谁亲。

仰顾梁上燕，春来及秋去。雄雌相哺雏，同飞复同住。

千愁起无端，万恨消何处。幽怀复有感，潸然泪如雨。
溪路
释文珦（宋代）

溪路六七里，茅茨三两家。
断崖悬石髓，古树有松花。
绝壑无人处，看云到日斜。
过山幽更甚，时复见樵车。
咏瓢
张说（唐代）

美酒酌悬瓢，真淳好相映。
蜗房卷堕首，鹤颈抽长柄。
雅色素而黄，虚心轻且劲。
岂无雕刻者，贵此成天性。
书异
元稹（唐代）

孟冬初寒月，渚泽蒲尚青。飘萧北风起，皓雪纷满庭。

行过冬至后，冻闭万物零。奔浑驰暴雨，骤鼓轰雷霆。

传云不终日，通宵曾莫停。瘴云愁拂地，急溜疑注瓶。

汹涌潢潦浊，喷薄鲸鲵腥。跳趫井蛙喜，突兀水怪形。

飞蚋奔不死，修蛇蛰再醒。应龙非时出，无乃岁不宁。

吾闻阴阳户，启闭各有扃。后时无肃杀，废职乃玄冥。

座配五天帝，荐用百品珍。权为祝融夺，神其焉得灵。

春秋雷电异，则必书诸经。仲冬雷雨苦，愿省蒙蔽刑。
镜歌
朱曾传（清代）

天鸡树下日如血，西楼耿耿明河灭。蜡泪滴残妆未成，独把海绡拂秋月。

兰笑连啼各不免，镜中红翠流年转。七十鸳鸯俱锦毛，凭谁持照思深浅。
叙雨
张耒（宋代）

雨山之泉兮冽以清，淳注万古兮无亏盈。
应龙蟠守兮谨防扁，兮神司之兮帅群灵。
神君曷处兮山之穹，云郛雾阙兮都邃宫。
腾驾逸景兮驭清风，上友仙圣兮佑帝躬。
惟今之旱兮非神曷愬，家无余粮兮麦不庇雨。
土飘尘扬兮迷行错步，魃威孔张兮炽莫予御。
挹水一勺兮荐羔豚，曷求于水兮神实凭。
土兮蔬兮林兮实，芼馨香兮葅芳郁。
神我飨兮临我堂，酌芝醑兮御椒浆。
巫甚只兮时甚良，哀我疾兮降我祥。
神君仁兮念下民，抚民灾兮号帝阍。
帝念神君兮诏雨官，叱驭六龙兮奋互飞。
骞掣飞电兮鼓雷震，俾霈尔泽兮正无限。
山灵川怪兮更腾奔，角毛羽鬣兮烂鳞鳞。
前幢后旆兮玄双轮，椎轰喧呵兮翻乾坤。
神龙九鬣兮杂蛟鲲，瞠眼飞涎兮翻
伏潜羲和兮止星辰，一洒万里兮倾河津。
妖风失威兮敛以奔，魃濡厥裳兮伏以蹲。
槁苏焦泽兮息惔焚，优渥润沃兮无涯垠。
菽麰诜诜兮奋裳绅，秋种既即兮农则勤。
既足而止兮披雾昏，朝阳清明兮敛游尘。
功成不居兮驾归云，空山寥寥兮夜无闻。
灵泉幽幽兮湛奫沦，竭诚莫报兮仁哉君。
长沙过贾谊宅
刘长卿（唐代）

三年谪宦此栖迟，万古惟留楚客悲。
秋草独寻人去后，寒林空见日斜时。
汉文有道恩犹薄，湘水无情吊岂知？
寂寂江山摇落处，怜君何事到天涯！
溧水道中回寄子肃玉汝并属李晦庵八首 其三
赵蕃（宋代）

僧房四立壁，淅沥夜吹风。破衲作深拥，其势乃若空。

晨钟不能待，宿火拨通红。
次韵超然送照上人归东吴
释德洪（宋代）

萧寺霜晴日初吐，曦光烟翠横深坞。经行迟立望吴山，气势飞翔争入楚。

山中有客冰雪姿，十年不听吴邦鼓。忽然曳杖出山去，安禅后夜知何处。

石龛看月莫降龙，栗林暮过应冲虎。此生聚散等浮云，可怜俯仰成今古。

吴江一色成琉璃，有寺正临江上住。他年法眼照人天，赠诗记取南州祖。
怀秋谷肃上人
王翰（唐代）

我把一麾江海去，上人只履竟西归。三生寂寞烟霞淡，双树飘零故旧稀。

季札有怀空挂剑，大颠无处更留衣。累累荒冢悲风里，泪洒空山送夕晖。
渔家傲
欧阳修（宋代）

九月霜秋秋已尽。烘林败叶红相映。惟有东篱黄菊盛。遗金粉。人家帘幕重阳近。

晓日阴阴晴未定。授衣时节轻寒嫩。新雁一声风又劲。云欲凝。雁来应有吾乡信。
浣溪沙·游蕲水清泉寺
苏轼（宋代）

游蕲水清泉寺，寺临兰溪，溪水西流。

山下兰芽短浸溪，松间沙路净无泥，萧萧暮雨子规啼。(萧萧 一作：潇潇)
谁道人生无再少？门前流水尚能西！休将白发唱黄鸡。
天目禅师归梁渚旧隐
释文珦（宋代）

闻师归渚上，欲尽百年间。
独鹤知难侣，孤云不易攀。
龙盂经几缀，虎锡上重环。
禅子多求法，玄门为启关。
寄华从龙比以鱼橘见致
李攀龙（明代）

多少人间事，谁能便作书。罢官君更早，谢客我何疏。

八月来吴橘，三江下楚鱼。因风裁数字，一问子云庐。
谪南海过始兴广胜寺果上人房（一作过韶州广界寺）
房融（唐代）

零落嗟残命，萧条托胜因。方烧三界火，遽洗六情尘。

隔岭天花发，凌空月殿新。谁令乡国梦，终此学分身。
拜星月慢 踏青归晚
王士祯（清代）

雨晕红酥。波酣碧酝，乍是清明百五。花信风轻，拂绣帘珠户。

人初起，慵向镜台匀面，何处隔窗低语。青雀传书，约踏青同去。

乐游原、一片香车度。玉津园、十里烟花路。无恙往岁春光，又匆匆相遇。

倩游丝、牵惹东君住。销魂绝、几阵棠梨雨。呼女伴、归去琼闺，掩漫天飞絮。
赠卖松者
白居易（唐代）

一束苍苍色，知从涧底来。劚掘经几日，枝叶满尘埃。

不买非他意，城中无地栽。
过陈莘叔尹因以赠之
赵蕃（宋代）

几从邢子问先友，相与谈公口不空。
治狱尽心无诡论，挂冠犹健有高风。
峥嵘正尔尚豪气，矍铄未应闲是翁。
两月淹留见何晚，竹林松径暂时同。
偈颂一百四十一首
释师范（宋代）

前三后三，今日朝日。
达磨不会，九年面壁。
与邵德芳同舍三首
林景熙（宋代）

聚散云萍亦偶然，十年曾此系秋船。
当时别意芙蓉老，不道相逢又十年。
马谷山督部师挽诗 其一
张预（清代）

初闻生社祝封疆，忽听哀歌动路傍。旧部有情思寇借，神君无譣谶彭亡。

黄埃散漫祅氛恶，碧血模糊古恨长。吴越遗黎同一哭，看公浩气亘天阊。
九月九日登龙山
张九龄（唐代）

郡庭常窘束，凉野求昭旷。楚客凛秋时，桓公旧台上。

清明风日好，历落江山望。极远何萧条，中留坐惆怅。

东弥夏首阔，西拒荆门壮。夷险虽异时，古今岂殊状。

先贤杳不接，故老犹可访。投吊伤昔人，挥斤感前匠。

自为本疏散，未始忘幽尚。际会非有欲，往来是无妄。

为邦复多幸，去国殊迁放。且泛篱下菊，还聆郢中唱。

灌园亦何为，於陵乃逃相。
秋夜山行
张裕谷（清代）

秋月何皎皎，秋山自悄悄。黄叶彫青溪，凉风飞白鸟。

山中行役人，尘襟涤清晓。忽闻烟寺钟，铿然出林表。
小师淳缜请赞
释普度（宋代）

工夫缜密，描画不及。
正令全提，佛也不识。
十分恶毒得人憎，付与破家五逆。
偈二首
释道印（宋代）

五五二十五，击碎虚空鼓。
大地不容针，十方无寸土。
春生夏长复何云，甜者甜兮苦者苦。
和许守韵
吴芾（宋代）

台阁如公盍见收，尚淹外补为民忧。
身为邦国三年计，心在江湖万里秋。
乘兴举杯还对月，得閒搜句或临流。
平生恨不逢名士，岂谓年来遂此谋。
固城湖
崔敦礼（宋代）

舟泊楚城下，当风十顷湾。
凉生冰鉴面，人在玉壶间。
隐见云端树，低昂枕上山。
江湖有如此，一笑白鸥閒。
进月轩
释普济（宋代）

桂轮孤朗碧天宽，帘卷清光入座寒。
底事明明人不荐，又移花影上栏干。
乡饮酒倡和诗
曾颍茂（宋代）

异席宾阶愧上西，喜观微俗顿风移。
一堂酬酢古冠屦，千里循良世鼎彝。
诗继绍兴贤守句，教明直讲太平仪。
辽辽旷典今重举，从此愚夫可与知。
题陵阳牟公紫阳方公诗卷
黄溍（元代）

两翁风流埽地无，文章光燄埋丘墟。纷纷小儿政疾走，安用佩丘飞长裾。

忆昔登堂三十载，梦想时复瞻眉须。昆虫闭关水返壑，孰使骊龙道颔珠。

愿言保此勿轻出，幸免儿辈相睢盱。
梓潼岁暮
郑谷（唐代）

江城无宿雪，风物易为春。酒美消磨日，梅香著莫人。

老吟穷景象，多难损精神。渐有还京望，绵州减战尘。
送余先生教授淮府
黄仲昭（明代）

我家严君宰邑时，先生载道来为师。气味相投即相契，直与管鲍同襟期。

我时亦侍严君侧，山斗光中识颜色。满怀拍塞皆阳春，就之如入芝兰室。

严君解印赋归与，先生去曳王门裾。河梁马首东西别，几回江上丹枫疏。

年来我作金銮客，幸遇先生朝帝阙。典衣共话十年前，浩歌醉吸清尊月。

月圆月缺苦不常，人生亦恨多参商。明朝又向河桥别，离怀迥逐烟波长。

官閒时会宾僚宴，山水遥知品题遍。江云渭树倘相思，春风好寄归鸿便。
伊川独游
欧阳修（宋代）

绿树遶伊川，人行乱石间，
寒云依晚日，白鸟向青山。
路转香林出，僧归野渡闲。
岩阿谁可访，兴尽复空还。
春深遣兴
张扩（宋代）

深院小亭花药香，春来无处避风光。畦蔬自种两席许，溪水忽高三尺彊。

冷淡不妨诗作活，狂歌时以酒为乡。故人南北今谁在，纸尾寒暄未可忘。
寒食临川道中
陆游（宋代）

百卉千花了不存，堕溪飞絮看无痕。
家人自作清明节，老子来无绿暗村。
日落啼鸦随野祭，雨余荒蔓上颓垣。
道边醉饱休相避，作吏堪羞甚乞墦。
晓起东园
刘攽（宋代）

禽鸣知欲曙，野客自晨兴。春草生三径，朝光下九层。

园林问圃老，笋蕨待岩僧。即此甘幽屏，趋时要未能。
菩萨蛮（初冬）
赵长卿（宋代）

败荷倒尽芙蓉老。寒光黯淡迷衰草。行客易销魂。笛飞何处村。

云寒天借碧。树瘦烟笼直。若个是乡关。夕阳西去山。
再至汝阴三绝 其三
欧阳修（宋代）

水味甘于大明井，鱼肥恰似新开湖。十四五年劳梦寐，此时才得少踟蹰。
薤露歌
刘基（明代）

蜀琴且勿弹，齐竽且莫吹。
四筵并寂听，听我《薤露》诗。
昨日并尺躯，今日为死尸。
亲戚空满堂，魂气安所之。
金玉素所爱，弃捐箧笥中。
佩服素所爱，凄凉挂悲风。
妻妾素所爱，洒泪空房栊。
宾客素所爱，分散各西东。
仇者自相快，亲者自相悲。
有耳不复闻，有目不复窥。
譬彼烛上火，一灭无光辉。
譬彼空中云，散去绝余姿。
人生无百岁，百岁复如何。
谁能将两手，挽彼东逝波。
古来英雄士，俱已归山阿。
有酒且尽欢，听我《薤露歌》。
东坡先生墓志铭
苏辙（宋代）

予兄子瞻，谪居海南。四年春正月，今天子即位，推恩海内，泽及鸟兽。夏六月，公被命渡海北归。明年，舟至淮、浙。秋七月，被病，卒于毗陵。吴越之民，相与哭于市，其君子相吊于家，讣闻四方．无贤愚皆咨嗟出涕。太学之士数百人，相率饭僧慧林佛舍。呜呼！斯文坠矣，后生安所复仰？公始病，以书属辙曰：“即死，葬我嵩山下，子为我铭。”辙执书哭曰：“小子忍铭吾兄！”

公生十年，而先君宦学四方。太夫人亲授以书，闻古今成败，辄能语其要。公亦奋厉有当世志，太夫人喜曰：“吾有子矣！”比冠，学通经史，属文日数千言。嘉佑二年，欧阳文忠公考试礼部进士，疾时文之诡异，思有以救之。梅圣俞时与其事，得公《论刑赏》，以示文忠。文忠惊喜，以为异人，欲以冠多士。

通判杭州。公干其间，常因法以便民，民赖以少安。高丽入贡使者凌蔑州郡，押伴使臣皆乘势骄横，至与钤辖亢礼。公使人谓之曰：“远夷慕化而来，理必恭顺。今乃尔暴恣，非汝导之，不至是也。不悛，当奏之。”押伴者惧，为之小戢。吏民畏爱，及罢去，犹谓之学士，而不言姓。

自密徙徐。是时河决曹村，城将败，富民争出避水。公曰：“富民若出，民心动摇，吾谁与守？吾在是，水决不能败城。”驱使复入。公履屦杖策，亲入武卫营，呼其卒长，谓之曰：“河将害城，事急矣，虽禁军宜为我尽力。”卒长呼曰：“太守犹不避涂潦，吾侪小人，效命之秋也。”执挺入火伍中，率其徒短衣徒跣持畚锸以出，筑东南长堤，首起戏马台，尾属于城。堤成，水至堤下，害不及城，民心乃安。然雨日夜不止，河势益暴，城不沉者三板。公庐于城上，过家不入，使官吏分堵而守，卒完城以闻。复请调来岁夫增筑故城，以虞水之再至。朝廷从之。讫事，诏褒之，徐人至今思焉。

其于人，见善称之如恐不及，见不善斥之如恐不尽，见义勇于敢为，而不顾其害。用此数困于世，然终不以为恨。孔子谓伯夷、叔齐古之贤人，曰：“求仁而得仁，又何怨？”公实有焉。
雪夜饮分题得雪字
彭汝砺（宋代）

颠风夜号花木折，平明阶前三尺雪。谁家羌笛落早梅，中夜南楼对明月。

苦寒侵人毛发缩，厌厌夜饮肠内热。公才奔放欲万里，应恨低徊受羁绁。

一巢安稳身自在，生涯却羡鸤鸠拙。人生所值俱所乐，万事悠悠无可说。

偶有名酒须尽醉，醉辄题诗如靖节。君不见万卒征南凯未旋，戎衣虽厚冷如铁。
次韵梅山弟醉吟七首
陈著（宋代）

蟁翼只为黄昏忙，鹄心自与青天长。
世人皆失我独得，春风浩浩诗书香。
始忝四座奏状闻荐蒙恩授官旋进歌诗延英宣…二十四韵
李群玉（唐代）

两鬓有二毛，光阴流浪中。形骸日土木，志气随云风。

冥默楚江畔，萧条林巷空。幽鸟事翔翥，敛翼依蒿蓬。

一饭五放箸，愀然念途穷。孟门在步武，所向何由通。

只征大易言，物否不可终。庶期白雪调，一奏惊凡聋。

昨忝丞相召，扬鞭指冥鸿。姓名挂丹诏，文句飞天聪。

解薜龙凤署，怀铅兰桂丛。声名仰闻见，烟汉陪高踪。

峨峨群玉山，肃肃紫殿东。神飙泛钟漏，佳气浮筠松。

自顾珉玞璞，何缘侣圭琮。群贤垂重价，省已增磨砻。

天子栖穆清，三台付夔龙。九霄降雨露，万国望时雍。

巍巍致君期，勋华将比崇。承天四柱石，嶷若窥衡嵩。

日见帝道升，谋猷垂景钟。寰瀛纳寿域，翔泳皆冲融。

百神俨云亭，伫将告成功。吾徒事文藻，骧首歌登封。
绍兴亲享明堂二十六首 其十六 徽宗位酌献用《成安》。
郊庙朝会歌辞（宋代）

钦惟合宫，承神至尊。祗戒专精，俨然若存。奠兹嘉觞，茝兰其芬。

发祉隤祥，以子以孙。
金房道间皆蜡梅居人取以为薪周务本戏为蜡梅
郑刚中（宋代）

边城草木枯，散漫惟蜡梅。
花蜂不成蜜，深黄吐春回。
如行沙砾中，眼明见琼瑰。
初谓此邦人，推为百世魁。
文房与幽室，佳处定使陪。
羞死蒺藜类，屏置山墙隈。
事有大不然，惊吁谩徘徊。
顽夫所樵采，八九皆梅材。
馀芳随束薪，日赴烟与埃。
曲突几家火，灵根万花灰。
我欲从化工，缓语摇颊腮。
天涯有清客，不善为身媒。
鲜鲜犯霜露，旦旦斤斧摧。
宁若橘变枳，甘心摈长淮。
今渠负幽姿，风韵元不颓。
胡为杂榛棘，仅与樗栎偕。
谓工为垂手，毋令识者哀。
句
李曾伯（宋代）

春风亭上问秋风。